Koit (Tõnis Mägi)

"Koit" on Eesti muusiku ja helilooja Tõnis Mäe kirjutatud isamaaline laul, mis sündis 1988. aasta septembris. 

Seda Tõnis Mäe laululoomingu tippteoste hulka kuuluvat laulu on nimetatud ajastu hümniks.

Autor esitas laulu esimest korda oma kontserdi lisaloona Tartu Ülikooli aulas 1988. aasta novembris.Tõnis Mägi: “Koit” on laul, mida igal kontserdil esitada ei kõlba! Kanal 2 koduleht, 28.01.2015. 

Laulu saamislugu
Tõnis Mägi on meenutanud, et 1988. aastal, Eesti iseseisvuse taastamise eelsel ärkamisajal, oli õhustik poliitiliselt laetud ja ühiskond emotsionaalselt väga vastuvõtlik. See inspireeris loojaid looma ning ka Tõnis Mäe jaoks oli see loominguliselt väga viljakas aeg. Just sel aastal oli valminud tema laul "Palve", mis rahvale väga meeldis ning motiveeris looma uusi, veel vägevama jõuga teoseid.

Laulu "Koit" meloodiakäikude ja teksti ülesehituse idee tuli tal ühel septembrikuisel päeval Pärnus Endla teatrihoone fuajees, kus ta abikaasa Laine Mäge teatriproovist oodates klaveril improviseeris. Ehkki boolero rütmi lool siis veel polnud, tundus viis olevat nii meeldejääv, et Mägi ei kiirustanud seda kohe sealsamas kirja panema. Juba õhtuks oli laul siiski peast pühitud. Küll aga meenus see talle mõne päeva pärast, kui ta Tartus Vanemuise mäest alla kõndides iseenda sammude rütmi tunnetas. Kohemaid tormas ta Vanemuise teatrimajja, kus palus endale tuua noodipaberi, ning pani loo alguse nii nootides kui ka esialgsete sõnadega kirja, lisades tähtsa märkuse: "boolero rütmis". 2015. aastal saadi kinnitust, et see viierealine noodimustand on Tartu Linnaarhiivis kultuuriloolise ürikuna tallel.Tõnis Mägi: “Koit” on laul, mida igal kontserdil esitada ei kõlba! Kanal 2 koduleht, 28.01.2015. 

Paar päeva hiljem (septembris 1988) salvestas Tõnis Mägi selle laulu stuudios vaid kahest pillimehest (klahvpillimängija Aare Põder ja trummar Andrus Vaht) koosneva ansambli saatel.Tõnis Mägi: “Koit” on laul, mida igal kontserdil esitada ei kõlba! Kanal 2 koduleht, 28.01.2015. 

Kahe värsirea muutmine
2006. aastal kirjutas Mägi viimase salmi kaks rida uuesti, kuna tema hinnangul oli Eestis võim rahvast võõrandunud. Senised lõpusõnad olid 
 "Laul, me võidulaul, kõlama see jääb, 
 peagi vaba Eestit sa näed!" 

Vähendamaks laulu lõpu eufoorilisust ning suurendamaks skepsist, kirjutas ta uuteks sõnadeks: 
 "Laul, me võidulaul: kas kõlama see jääb? 
 Kuhu, vaba Eesti, sa läed?"Kadri Paas, "Mägi tegi protesti märgiks ärkamisaegse laulu «Koit» sõnad ringi" Õhtuleht, 18.09.2006.

"Koit" Eesti laulupidudel
 1993. aasta noorte laulupeol kõlas Tõnis Mäe "Koit" koguni kolm korda järjest: algul orkestri esituses ühendkooride lavaletulekulauluna ja seejärel kaks korda Tõnis Mäe enda soleerimisel. Ühendkoore, orkestrit ja saateansamblit dirigeeris Jüri Rent. Vihmasajust hoolimata võeti laul vastu suurte ovatsioonidega, publik austas lauljaid ja laulu autorit püstiseismisega.VII koolinoorte laulupidu ja tantsupidu 1993 ETV, 20. juuni 1993.

Alates 1994. aasta üldlaulupeost on mitut järgmistki üldlaulupidu raaminud kaks "Koitu": laulupeo avamisel on kõlanud ühendkooride esituses Mihkel Lüdigi "Koit" ja laulupeo finaalis Tõnis Mäe "Koit".Eesti laulupidude (1993–2023) kavad Eesti Laulu- ja Tantsupeo SA kodulehel. Vaadatud 26.11.2024.

"Koit" muudel suurematel avalikel üritustel
 On väidetud, et laulust "Koit" sai 1989. aasta Rock Summeri kõrghetk.Raadiosaade "Teise mätta otsast. Hedi-Liis Toome ja Mari-Liis Jakobson" ERR Vikerraadio, 18.02.2024.
 2000. aasta septembris toimus Tartus Tähtvere lauluväljakul kontsert "Koit", kus esinesid lisaks Tõnis Mäele Tallinna Filharmoonikud (dirigent Tarmo Leinatamm) ja muusikud Toomas Lunge, Robert Jürjendal, Meelis Unt, Tiit Kikas, Tiit Kevad, Margus Tammemägi, Alari Piispea ja Riho Sibul. Orkestratsioonide autorid olid Tõnu Kõrvits ja Erkki-Sven Tüür.Koit. Tõnis Mägi kontsert Tartus (1. ja 2. osa) ETV, 24.12.2000.
 2008. aasta öölaulupeol "Märkamisaeg" Tallinna lauluväljakul oli laulu "Koit" solist Tõnis Mägi.Öölaulupidu Märkamisaeg ETV, 23. juuni 2009.
 2018. aasta augustis kõlas "Koit" üleilmse üheslaulmise järelkontserdil "Sajandi sumin" Tallinna lauluväljakul. Üleilmses eesti rahva ühendkooris osales üle 52 000 laulja.EV100. Üleilmne Üheslaulmine. Sajandi sumin ETV, 19.08.2018.EV100 Üheslaulmine "Laulu võim" ja üheslaulmise järelkontsert "Sajandi sumin" EV 100 koduleht. Vaadatud 29.09.2025.

Laulu kasutamine poliitilise ja ideoloogilise tööriistana
Kui 1980. aastate lõpul mängis laul "Koit" suurt rolli ühiskonna kultuurilise ühtekuuluvustunde tekitamisel, siis 21. sajandi alguses on seda laulu püütud kasutada nii poliitiliste kui ka kultuuriäärmuslike sõnumite võimendamiseks. Näiteks esitati seda laulu 2006. aastal presidendivalimiste eel Toomas Hendrik Ilvese kui Sotsiaaldemokraatliku Erakonna presidendikandidaadi toetuskontserdil ja 2019. aastal EKRE tõrvikurongkäigus. "Koidu" kasutamist poliitilisel eesmärgil on politoloogid (nt Mari-Liis Jakobson) ja teatriteadlased (nt Hedi-Liis Toome) tõlgendanud uusnatsionalismi ja ka uusliberalismi tööriistana.Raadiosaade "Teise mätta otsast. Hedi-Liis Toome ja Mari-Liis Jakobson" ERR Vikerraadio, 18.02.2024.

Tunnustusavaldused
Eesti lemmiklaul
2009. aasta 24. mail valisid Eesti elanikud TV3 otsesaates "Eesti otsib lemmiklaulu" "Koidu" lauluvõistluse võitjaks. Saates esitas laulu Oliver Timmusk Tartu Akadeemilise Meeskoori saatel."Eesti lemmiklaul on «Koit»", Elu24.ee, 24. mai 2009 

2017. aasta konkursil "Saja aasta laul" pälvis laul "Koit" teise koha.Tõnis Mägi: "Koit" läks levima nagu kulutuli ERR Eeter, 01.09.2017.

"Koit" Euroopa Liidu laulikus
2024. aasta novembris valmis üheksa-aastase töö tulemusel Euroopa Liidu esimene laulik "EU Songbook", mis sisaldab 164 laulu: 6 igast Euroopa Liidu liikmesriigist. Laulud valiti välja rohkem kui saja muusikaorganisatsiooni ja konservatooriumi ning avaliku hääletuse abiga. Eesti Kooriühingu, Eesti Muusikaõpetajate Liidu ning Eesti Muusika- ja Teatriakadeemia välja pakutud kandidaatlaulude seast jõudsid hääletuse otsusel lauluraamatusse Eestit esindama Tõnis Mäe laulud "Koit" (sõnade autor Tõnis Mägi) ja "Palve" (sõnade autor Villu Kangur). Neli ülejäänud eesti laulu on "Tuulevaiksel ööl" (Jaan Tätte), "Põhjamaa" (Ülo Vinter, Enn Vetemaa), "Kungla rahvas" (Karl August Hermann, Friedrich Kuhlbars) ja "Rongisõit" (Gustav Ernesaks, Ellen Niit).

Laulud on laulikus nii originaal- kui ka inglise keeles. Eestikeelsed laulusõnad on inglise keelde tõlkinud Doris Kareva.Euroopa Liidu esimesse lauluraamatusse jõudis ka kuus eestikeelset lugu ERR Kultuur, 21.11.2024.

Viited

Välislingid
 Video Youtube'is
 Kadri Paas, "Mägi tegi protesti märgiks ärkamisaegse laulu «Koit» sõnad ringi", Õhtuleht, 18. september 2006 (sisaldab laulu algset täisteksti)
 "Eesti lemmiklaul on «Koit»", Elu24.ee, 24. mai 2009
 Tõnis Mägi: "Koit" läks levima nagu kulutuli ERR Eeter, 1. september 2017

Kategooria:Eesti laulud
Kategooria:1988. aasta laulud